**Κανονισμός Καθαριότητας ... σοβαρά τώρα;;;**

04/02/2020

**Χαιρετίζουμε** τους αγώνες των μαθητών και των γονιών του Δήμου που σταθερά τα τελευταία χρόνια διεκδικούν λύσεις στα οξυμένα προβλήματα που αντιμετωπίζουν τα σχολεία της περιοχής.

**Καλούμε** όλους τους φορείς της σχολικής κοινότητας σε κάθε σχολείο αλλά και κάθε εργαζόμενο να στηρίξει τους αγώνες τους, να βαδίσουν **σε κοινό συντονισμό και να βάλουν στο στόχαστρο τον πραγματικό ένοχο.** Την πολιτική που μετατρέπει τα παιδιά της λαϊκής οικογένειας σε παιδιά δεύτερης κατηγορίας και απαιτεί συνεχώς να βάζουμε όλο και πιο βαθιά το χέρι στην τσέπη. Υλικά, βιβλία, φροντιστήρια, πρόσθετη απασχόληση, εκπαιδευτικές εκδρομές, καθαρίστριες, τραπεζοκόμους, ανακαινίσεις...

Η κυβέρνηση της ΝΔ **συνεχίζει**, στο έδαφος που κληρονόμησε από αυτήν του ΣΥΡΙΖΑ, την πολιτική της **υποχρηματοδότησης**, την συνειδητή υποβάθμιση, ιδιωτικοποίηση και εμπορευματοποίηση της Παιδείας.

Χαρακτηριστικά αποτελέσματα αυτής της πολιτικής αντιμετωπίζουν καθημερινά μαθητές, γονείς και εκπαιδευτικοί σε όλα τα σχολεία και στον Δήμο μας.

Στην αυγή της τρίτης δεκαετίας του εικοστού πρώτου αιώνα υπάρχουν στο Δήμο Παπάγου – Χολαργού:

 σχολεία **χωρίς καθαριότητα** σε όλη τη διάρκεια του ωραρίου και μάλιστα σε περίοδο που οι **ιώσεις** βρίσκονται **σε έξαρση**

 σχολεία **χωρίς θέρμανση**, χωρίς τηλέφωνο και ίντερνετ

 σχολεία **προκάτ**, υποσυντηρημένα, χωρίς κανένα αντισεισμικό έλεγχο

 κανένας προγραμματισμός ανέγερσης νέων σχολείων με βάση τις σημερινές ανάγκες σε σχολικά κτήρια και αίθουσες

 σχολικά βοηθήματα **αντιεπιστημονικά** με επικαλυπτόμενη ύλη

 ελλείψεις σε δάσκαλους, **καθηγητές** και βοηθητικό προσωπικό (καθαρίστριες, τραπεζοκόμους, φύλακες)

 **νήπια** και προνήπια «μη επιλέξιμα», **κομμένα** από τις λίστες

 ένα σχολείο με πρόγραμμα που εξοντώνει τους μαθητές και δεν τους παρέχει την απαραίτητη μόρφωση, ένα σχολείο οδηγό στο φροντιστήριο, **αποκρουστικό**.

ΕΕ, Κυβέρνηση, υπουργείο, περιφερειακές διευθύνσεις και Δήμοι σε πλήρη σύμπνοια και με μοιρασμένους ρόλους κοροϊδεύουν, εμπαίζουν, χρονοτριβούν, κωλυσιεργούν και τελικά **δεν λύνουν κανένα πρόβλημα** που απασχολεί τη λαϊκή οικογένεια στον καθημερινό της αγώνα να προσφέρει την μόρφωσή που μπορούν και πρέπει να έχουν τα παιδιά της.

Το νομοσχέδιο που ψηφίστηκε τις προηγούμενες μέρες **δένει μέσω της αξιολόγησης** πιο στενά τα ιδρύματα με την αγορά. Δικαιολογημένα η **ισοτίμηση των πτυχίων των ΑΕΙ με τα χαρτιά των κολεγίων** έχει ξεσηκώσει θύελλα αντιδράσεων σε φοιτητές και μαθητές.

Απέναντι σε αυτήν την κατάσταση οι γονείς, οι μαθητές και οι εκπαιδευτικοί **επιλέγουν** μέσα από συλλογικές διαδικασίες **να διεκδικήσουν αγωνιστικά** όσα δικαιούνται, όσα έχουν πληρώσει δύο και τρεις φορές μέσα από φόρους, τέλη και λοιπά χαράτσια.

Απέναντι τους οι γονείς και οι μαθητές που αγωνίζονται, έχουν όλο το **μηχανισμό της αντιλαϊκής πολιτικής και το νομοθετικό πλαίσιο** όλων των κυβερνήσεων. Ένα πλαίσιο που εμπορευματοποιεί ακόμα περισσότερο την παιδεία και τη μετατρέπει σε ατομική υπόθεση του καθενός, από κοινωνικό αγαθό που στην πραγματικότητα είναι και έχει υποχρέωση το κράτος να εξασφαλίζει **αποκλειστικά Δημόσια και Δωρεάν**.

Και για όποιον σηκώνει κεφάλι και διεκδικεί τα αυτονόητα, η προώθηση του **δόγματος «νόμος και τάξη» της κυβέρνησης** αξιοποιεί Δημάρχους, αντιδημάρχους, μπαχαλάκηδες, εισαγγελείς κι αστυνομία. Πάλι με μοιρασμένους ρόλους. Οι μεν «τηρώντας την νομιμότητα», οι δε αμαυρώνοντας και στοχοποιώντας τις κινητοποιήσεις. Και στην μέση ο κατασταλτικός μηχανισμός που εκτελεί εντολές.

 **Καταγγέλλουμε** τη δράση ομάδων που με **βανδαλισμούς** συκοφαντούν τους αγώνες των μαθητών και τρέφουν την καταστολή. Ομάδες που αρνούνται τις συλλογικές διαδικασίες και την περιφρούρηση των αγώνων, που αναπαράγουν το **φασιστικό σύνθημα** έξω τα κόμματα από το σχολείο εννοώντας τον αποκλεισμό της επαφής των μαθητών με την ΚΝΕ και τις προτάσεις της για ένα άλλο σχολείο σε μια άλλη κοινωνία, την ανοιχτή δημοκρατική συζήτηση για την πολιτική με τους μαθητές, την ίδια ώρα που η πολιτική των κομμάτων του κεφαλαίου που κυβερνούν, καθορίζει τα πάντα στο σχολείο και τη ζωή μας.

 **Καταγγέλλουμε** την **κλήση** των εκλεγμένων μαθητών του 15μελούς του 1ου Λυκείου Χολαργού και των γονιών τους **από την αστυνομία** στα πλαίσια δήθεν αστυνομικής έρευνας.

 **Καταγγέλλουμε** την πρωτοφανή ενέργεια της Δημοτικής Αρχής **να φιμώσει Συλλόγους Γονέων**. Με την ενέργεια να κατεβάσει πανό που αναδείκνυε τα δίκαια αιτήματα των Συλλόγων ίσως να πιστεύουν ότι θα επιβάλλουν σιγή νεκροταφείου. Με αυτό το πλευρό να κοιμούνται.

 **Καταγγέλλουμε** την τηλεφωνική κλήση προς νουθεσία από την αστυνομία **με υπόδειξη της Δημοτικής Αρχής** του προέδρου του Συλλόγου Γονέων του 2ου Νηπιαγωγείου Χολαργού και εκλεγμένου μέλους του ΔΣ της Ένωσης Γονέων.

Για ακόμα μία φορά επιβεβαιώνεται ότι η αντιλαϊκή πολιτική πάει **χέρι χέρι με την καταστολή**.

Για ακόμα μία φορά η προσπάθεια όλων αυτών που επιδιώκουν να περιορίσουν την αγωνιστική δράση και την διεκδίκηση και **αναπαράγουν την μοιρολατρία** θα αποτύχει όποια μέσα και αν χρησιμοποιήσουν

Να αναζητήσουν για **υποκινητές στους καθρέφτες τους**. Οι ίδιοι με την πολιτική που εφαρμόζουν και υπερασπίζονται, οι ίδιοι με τα προβλήματα που δημιουργούν αναγκάζουν γονείς και μαθητές να βγαίνουν στο δρόμο.

**Απέναντι** στους γονείς και τους μαθητές βρίσκονται και όσοι με τις προτάσεις τους, με τον **μανδύα του προοδευτικού, στηρίζουν την ίδια πολιτική**. Η αυτονομία των σχολικών μονάδων μόνο στον μεγαλύτερο κατακερματισμό και κατηγοριοποίηση των σχολείων μπορεί να οδηγήσει. Οι ΚΟΙΝΣΕΠ αν δεν είναι εργολαβία και ιδιωτικοποίηση, είναι ανασφάλιστη εργασία.

**Απαιτούμε να δοθεί άμεσα λύση στα οξυμένα προβλήματα των σχολείων του Δήμου μας**

 **Με προσλήψεις μόνιμου προσωπικού στην καθαριότητα, τη φύλαξη και λοιπές βοηθητικές υπηρεσίες. Καμία σκέψη για ανάθεση σε εργολάβους που βάζουν από την πίσω πόρτα τους γονείς να βάλουν ξανά το χέρι στην τσέπη, δε λύνουν οριστικά το πρόβλημα και αντιμετωπίζουν το δικαίωμα των παιδιών να βρίσκονται σε ένα καθαρό σχολείο, προϋπόθεση για να το αγαπήσουν, ως κόστος.**

 **Με ανέγερση νέων σχολείων με βάση τις αυξημένες ανάγκες. Άμεση δημιουργία όλων των προϋποθέσεων για την εφαρμογή της Δίχρονης Υποχρεωτικής Προσχολικής Αγωγής και στο Δήμο μας.**

 **Να λυθούν τα προβλήματα της θέρμανσης στα λύκεια του δήμου.**

 **Να δοθεί λύση στην στέγαση του 1ου Λυκείου κατά την διάρκεια εκτέλεσης των εργασιών ανακαίνισης.**

 **Να σταματήσει άμεσα κάθε αστυνομική διαδικασία που εμπλέκει μαθητές και γονείς.**

 **Αύξηση της χρηματοδότησης από τον κρατικό προϋπολογισμό για την κάλυψη των αναγκών των σχολείων.**

**Εργαζόμενε κάνε υπόθεση δική σου, το μέλλον και την μόρφωση που θα χει το παιδί σου**

**Θέλουμε ένα σχολείο να μορφώνει και όχι να εξοντώνει**

**ΚΟΒ Χολαργού - Παπάγου**